
Forord

Takk til Adrian Nielsen, Elida Høeg, Elisabeth Holmboe, Fartein Rudjord, Hans Kristen Hyrve, Ingerid Salvesen, Jannicke Engan, Janne Nygård, Ken Ludvigsen, Lene Ask, Nataša Urban, Ole Jan Larsen og Randi Fuglehaug. Dere har gitt viktige perspektiver på frilanslivet og gjort boka og meg klokere. Takk til Fritt ord og Pressens faglitteraturfond for den økonomiske støtten. Takk til alle studentkullene som har vært med på frilanskurset ved journalistutdanningen på OsloMet, og som har inspirert meg til å skrive boka. Jeg håper den kommer til nytte.








Innledning

En mørk vårkveld for mange år siden satt to mennesker i en badstue i øverste etasje på et hotell i Tønsberg. De kjente ikke hverandre, men det var hyggelig å prate sammen, så de ble sittende. Lenge. Den ene var meg. Jeg visste ikke noe særlig om mannen som satt overfor meg i badstua. Vi var på samme seminar i regi av fagforeningen vår, vi hadde spist middag, jeg hadde spurt alle rundt bordet om noen ville bli med å ta badstue. Bare en sa ja, og nå satt vi her. Den fremmede mannen og jeg. I hvert vårt håndkle, mens vinden rusket i trærne utenfor. I denne badstua skulle frilanskarrieren min begynne å skyte ordentlig fart. Hvem skulle ha trodd det?

En frilanser er en som driver sin egen bedrift og er sin egen sjef. Frilanseren gjør som hen vil. Mens arbeidstakere har en sjef de skal svare til, har frilanseren bare seg selv. Som fast ansatt er du underlagt lover som skal sørge for at du har det trygt på jobb, at du får lønnen du har krav på, feriepenger og så videre. Som frilanser er det ingen krav om å forholde seg til lovene som bestemmer hvor lenge du kan jobbe i strekk, at du får minstelønn eller at du ikke blir trakassert på jobb. Du er fri, på godt og vondt. Livet som frilanser gjør det mulig å oppleve ting du aldri ville ha erfart ellers. Det åpner for en stor variasjon av opplevelser gjennom ulike type oppdrag, både alene og sammen med kolleger. Frilanslivet kan ta deg rundt hele jorda. Eller inn i ditt eget hode. Det kan både være det beste – og det verste. For livet uten fast inntekt kan oppleves vanskelig. Det kan føles ensomt ikke å ha en gjeng med kolleger du ser hver dag. Det kan være frustrerende å måtte stå på krava, skape noe som ingen kjøper og ha en-persons-julebord. Men sånn trenger det heldigvis ikke å være.

Mannen i badstua var visst ikke hvem som helst. Han viste seg å være blant Norges mest anerkjente dokumentarfotografer. I tillegg skulle han ha en stor utstilling, men han var havnet i en knipe. Den som skulle lage lydbildene til utstillingen, hadde fått seg ny jobb og kunne ikke være med i prosjektet. Der satt jeg, tjuefire år gammel, inntullet i et håndkle og sa: Men, den jobben kan jo jeg gjøre.

Og sånn ble det.

Vi satt i badstua så lenge at jeg samme natt fikk heteslag og begynte å hallusinere. Det lærte meg at timer i badstuer ikke nødvendigvis bare fører med seg gode ting. Jeg har også, etter ti år som frilanser, lært mye om hvordan det er å drive for seg selv. Jeg har hatt opplevelser jeg aldri ville ha vært foruten, både på den andre siden av kloden og hjemme i min egen stue. Men jeg har også gått i flere grøfter og mistet oppdrag for mange hundre tusen kroner. Denne håndboka har jeg skrevet for at det skal bli lettere for deg å starte som frilanser. Jeg har samlet erfaringer fra kloke folk i mediebransjen, som du vil møte i hvert kapittel. Først kan du lese om hvordan du kan finne ut hvem du er og bruke det til din fordel, slik som i kapittel 1. Frilanseren lever av sine gode ideer. Derfor skal vi se vi nærmere på ulike teknikker for å komme på så gode ideer som mulig i kapittel 2. For å vite hvordan du skal selge inn gode ideene, handler kapittel 3 om hvordan lage gode pitcher som får mottakeren interessert. Kapittel 4 tar oss inn i forhandlinger og hva du kan gjøre for å få en pris du er fornøyd med for arbeidet ditt, og så videre. Fordi frilanseren ikke mottar lønn, men fakturerer for arbeidet hen gjør, er det litt å sette seg inn i. Kapittel 5 vil gi deg svar på mange økonomispørsmål. I kapittel 6 finner vi ut hvordan du kan bli en synlig frilanser gjennom å markedsføre deg selv og hva som faktisk fungerer. Kapittel 7 handler om hverdag og fest i frilanslivet og hva du kan gjøre for ikke å ende opp ensom og desillusjonert på hjemmekontor i senga di. I bokas åttende og siste kapittel får du ni konkrete og gode tips for å leve et godt frilansliv.

Det er verdt å merke seg at myndighetene i Norge bruker begrepet frilanser på en annen måte enn det jeg gjør i denne boka. I denne boka, og i bransjen for øvrig, er en frilanser en person som driver sin egen bedrift, som ikke er ansatt noe sted, og som derfor er sin egen sjef. Etter myndighetenes definisjon trenger ikke frilanseren å drive eget selskap, frilanseren får lønn, trenger ikke føre regnskap og kan benytte seg av frikortgrensen, som er et beløp du kan tjene uten å måtte betale skatt. Det denne boka kaller frilanser blir av myndighetene kalt selvstendig næringsdrivende. Derfor kan det være forvirrende når du leter etter reglene for frilansere på Skatteetatens nettsider eller hos Altinn. Mer om det senere.

For å sette det hele i gang vil jeg gi deg en setning fra den frilansende fotojournalisten Adrian Nielsen, som du kommer til å møte senere i boka:

Du er selvstendig, men ikke alene!








1
Frilanser, kjenn deg selv

Det er kun én person som bestemmer hvordan arbeidshverdagen til en frilanser skal se ut. Det er frilanseren selv.

For å gjøre arbeidslivet så godt som mulig, bør du vite nok om deg selv til at du kan lage den arbeidshverdagen du trenger. En hverdag som gjør at frilansing blir en glede og ikke noe du lider deg gjennom mens du drømmer om fast ansettelse og gratis kaffe fra en kaffemaskin.

Frilanslivet kan få fram det beste i oss – og det verste. Det er like greit å bli klar over det med én gang. Ingenting er så deilig som å kunne gå en to timer lang tur i skogen klokka elleve på en onsdag, bare fordi du har lyst, eller å ta seg en uke fri midt i mai, fordi du ikke har noen andre planer. Og nesten ingenting er så ensomt som å sitte i senga med fett hår på fjerde dagen og pc-en i fanget mens du jobber med et prosjekt du ikke liker, bare for å få nok penger til å betale husleia. Frilanslivet er fullt av kontraster. Derfor er det en god strategi å finne ut hvem du er, slik at du kan ta valg som gjør at du får flere gode enn dårlige dager.

Finn fram noe å skrive på og svar så ærlig du kan.


Spørsmål 1 – Hva liker du å gjøre?

Skriv ned alt du liker å gjøre, ikke bare ting som er direkte knyttet til arbeidslivet. La oss se hva den lyddesignende frilanseren Hans Kristen Hyrve liker, og finne ut hvordan det kan gjøre arbeidshverdagen hans bedre.


– Eg likar å ikkje stresse. Å stå opp tidleg er noko av det verste eg veit, eg vil gjerne stå opp klokka 9 og drikke ein kopp kaffi, ete frukost og kanskje høyre på radio og få tid til å vakne ordentleg før eg gjer noko anna. Så elskar eg å sjå film, sjå på kunst, ete sjokolade, sykle. Eg likar å lage musikk, eg likar å sitje med dataen min i fanget og jobbe med noko lydrelatert.



Hvorfor er det relevant at Hans Kristen Hyrve vet at han liker å stå opp klokka 9 eller se på film for å ha det bra som frilanser? Det er faktisk viktig informasjon som vi kommer tilbake til etter du har svart på noen flere spørsmål.



Spørsmål 2 – Hva er du opptatt av og interessert i?

La oss fortsette med Hans Kristen Hyrve.


– Eg er oppteken av Russland. Eg har ein master i russlandskunnskap og eg bryr meg mykje om russisk kunst, kultur og politikk. Så er eg oppteken av musikk, lydteknologi, feminisme, økologisk mat, politikk, dyrs rettigheiter. Eg er interessert i lyd, anten det er podkast, musikk, ja, kva enn.



Det vi er interesserte i og opptatt av blir vi ofte gode i. Derfor kan det være lurt for Hans Kristen å vite at han interesserer seg for musikk, kunst, russisk kultur, politikk og teknologi. Kanskje er dette noe han allerede er god i, kanskje er det noe han kan bli flink til i framtiden? Det er hvert fall noe han har glede av å bruke tiden sin på.



Spørsmål 3 – Hva er du flink til?

Her er det bare å legge fra seg all blygsel og skrive ned alt det du mener du er flink til. Det betyr ikke at du trenger å være best til det, men flink nok til at du opplever å mestre det, få det til.

La oss høre med Hans Kristen Hyrve.


– Eg er god til å kome opp med nye idear til korleis å løyse ting. Eg er også flink til å vere hyggeleg og respektfull med folk. Eg er god til å forklare ting om Russland og eg er god til å bake surdeigsbrød. Eg er god til å halde avtaler og eg er god til å jobbe åleine.



Nå har vi snart nok kunnskap om Hans Kristen til at det går an å legge noen føringer for hvordan han kan organisere frilanslivet sitt for å ha det best mulig.



Spørsmål 4 – Hva har du lyst til å lære deg?

Livet handler i stor grad om å lære ting. Mest sannsynlig har du gått på skole i minst tretten år – for å lære. Vi lærer ting vi er glade for å kunne, og ting som virker ubrukelige og uinteressante. Som frilanser kan du bruke tiden din på å lære ting du er interessert i. Det gjelder bare å finne ut hva det er du har lyst til å lære. Hans Kristen Hyrve er nølende.


– Eg skulle gjerne prata betre russisk. Og så har eg lyst til å lære meg korleis eg kan få ordentleg betalt for det arbeidet eg gjer.



Det siste der kan vi jo hjelpe ham med i kapittel 4, om forhandling. Men det tar vi da. Neste spørsmål jeg vil du skal stille deg, kan hjelpe deg bort fra mange situasjoner du ikke kommer til å trives i.



Spørsmål 5 – Hva har du ikke lyst til å gjøre?

Like viktig som å spørre seg hva du liker å gjøre, er det å spørre seg hva du ikke liker. Gjør så lite som mulig av det du ikke liker å gjøre. Noen ganger kan det være vi ikke liker ting som vi likevel får det bedre av å øve på, som å intervjue noen om en er veldig sjenert eller lære seg et lydredigeringsprogram. Men, som hovedregel er det lurt å være klar over hva en ikke liker, og styre unna det så mye som mulig. Hva er det Hans Kristen Hyrve ikke liker?


– Eg likar ikkje konkurranse. Det orkar eg ikkje. Å knive om å verte best. Det orkar eg ikkje. Slik stemning der nokon skal posisjonere seg og prøve å vera betre enn andre, da blir eg berre usikker.

Og så likar eg ikkje at nokon annan bestemmer over tida mi. Eg vil heller bestemme sjølv.





Spørsmål 6 – Hva skal til for at du føler deg både trygg og fri?

Denne balansegangen er viktig i et frilansliv. Føler vi oss ikke trygge, kan det skape mye uro og uhelse. Samtidig er det liten vits i å leve som frilanser hvis vi ikke har muligheten til å føle oss så frie som vi ønsker. Dette vil være ulikt for alle, og det er lurt å kjenne seg selv godt nok til å vite når du er i balanse. For Hans Kristen Hyrve er det en balanse mellom økonomi, mengde oppdrag og antall fridager.


– Eg treng å ha nok pengar på konto til at det ikkje er krise om det plutseleg blir jobbtørke i nokre veker. Og å ha god tone med nok kontaktar som sannsynlegvis vil ha arbeidet mitt i overskodeleg framtid. Med det på plass føler eg meg både trygg og fri – da prøver eg å legge opp eit liv som har rom til at ungar blir sjuke, og til at eg bruke ein halv dag til å sjå sjå den nyaste utstillinga på Nasjonalmuseet. Men at dette kan skje utan at vi må eta havregraut til middag om vaskemaskina plutseleg ryk.



Det siste spørsmålet jeg vil du skal reflektere over er dette:



Spørsmål 7 - Hva liker du så godt å gjøre at du kan gjøre det uten å få betalt – og fortsatt være glad?

For Hans Kristen Hyrve er svaret å få drive med det han liker uten at noen andre må sette sitt godkjentstempel på det.


– Det må vere å lage musikk eller eksperimentell lyd akkurat som eg har lyst til utan at nokon skal ha masse meiningar om det eller at det skal passe nokon sin smak umiddelbart. Eg lagar musikk til mange dokumentarpodkastar og liknande. Da må eg fyrst lage temamusikk som kler innhaldet, som er forståeleg og treff blink for oppdragsgjevar. Det kan krevje mykje av meg. Men når den biten er i boks, kjem eit stadium der eg skal lage masse underlagsmusikk, stemningar, atmosfære som skal fargelegge forteljinga – og DER kosar eg meg skikkeleg. Har du fyrst skapt eit musikalsk univers som folk heng med på, har eg oppdaga at dei kan tåle overraskande mykje avantgarde i det same lydlandskapet.



Prøv å se alle svarene dine i en sammenheng. Da får du en god oversikt over hva du kan gjøre – og ikke gjøre – for å legge så godt til rette som mulig for at du skal ha det best mulig i hverdagen din som frilanser.

Hans Kristen Hyrve vet at han ikke liker å stå opp tidlig. Det betyr at han kan si til seg selv at arbeidshverdagen hans starter klokka 09.30, ikke tidligere. Han liker å se på film. Det betyr at om han blir ferdig med det han skal, eller om han har en stri dag, kan han huske på at det å se på film gjør at han mest sannsynlig får det bedre. Han liker å jobbe med lydrelaterte ting, og han er opptatt av lydteknologi, flink til å komme opp med nye ideer. Kanskje det betyr at Hans Kristen skal prøve å få seg oppdrag eller komme opp med ideer der han jobber med nettopp innovativ lyd. Han vil gjerne snakke bedre russisk. Hva med å lage et lydrelatert prosjekt med ukrainske flyktninger samtidig som han frisker opp russisken sin?

Slik kan du tenke. Prøv å kombinere det du liker med det du er opptatt av, det du har lyst til å lære og det du er flink til. Så hva skal du med det du ikke liker å gjøre? Det du ikke liker, er en god pekepinn på hva du ikke skal oppsøke eller hva du skal si nei til. Får Hans Kristen Hyrve spørsmål om han vil gjøre et oppdrag der han i fem måneder må være med på møter som starter 08.00, der det er mye konkurranse mellom dem som er med og at han ikke bestemmer over tiden sin selv, da vet han at han burde si nei. Og om han sier ja, er det likevel lurt å være klar over at dette er noe som han i utgangspunktet kommer til å bli frustrert og nedbrutt av.

Det kan være interessant å ta vare på svarene for å se på dem på nytt om ett år, fem år, ti år, og se om du fortsatt er den samme, eller om du har beveget deg i en helt annen retning.



Alle begynner et sted

Det er mange grunner til at folk blir frilansere. Noen velger det selv, andre blir dyttet ut i det når de nedbemanner på stedet de har jobbet. I visse bransjer er det vanligst at folk er frilansere, sånn som i filmbransjen. Men felles for alle, uansett hvorfor en har blitt frilanser, er å finne måter å trives og få det til å gå rundt på.

Når en er helt i starten av frilansingen sin, kan mye virke overveldende. Hva kan du? Hva har du å by på? Hvordan skal du klare deg? Hvordan får de det til, alle de vellykka frilanserne som har hodet fullt av ideer og som gjør det ene kule prosjektet etter det andre? Lene Ask er en sånn. Hun er tegneserietegner, forfatter og illustratør og har jobbet for alle aldersgrupper. Men hun begynte også et sted, hun startet med å utdanne seg til å bli kunstfotograf, og fikk høye skuldre.


– Jeg synes det var så skremmende at jeg utdannet meg til noe som gjorde at det ikke stod en jobb og ventet på meg i slutten av studieløpet. Da jeg var ferdig og prøvde å betale tilbake studielånet, vurderte jeg å bli sykepleier sånn at jeg kunne ha en jobb i vente. Jeg syntes frilansing virket så skummelt, jeg trodde jeg måtte ha spisse albuer, selge meg selv, gå rundt med en mappe der jeg hadde arbeidene mine som jeg kunne vise frem, og det er sånn jeg hater.



Lene Ask brukte mye tid og energi på å finne sin stil, den som skulle skille henne fra alle de andre.


– På studiet var alle så opptatt av hva som var ens eget uttrykk. Jeg ble frustrert for jeg fant ikke mitt. Jeg ville være flink og gjøre ting som skulle være riktig, ikke det jeg hadde mest lyst til å gjøre, men det var det jeg tenkte var rett.



Etter noen år så hun tilbake på det hun hadde gjort og oppdaget at hun jo hadde en stil, det hun hadde laget kom jo fra henne, det hadde bare ikke vært tydelig før nå. Så gjorde hun en oppdagelse til.


– Jeg var på en workshop der jeg hadde utdannet meg, de hadde invitert tidligere studenter og dem som studerte der nå. Workshopholderen gav oss en enkel oppgave: klipp et ark i to og skrible i vei. Vi som hadde jobbet noen år satte i gang med oppgaven, mens de som var studenter brukte lang tid på å finne ut hva de skulle gjøre. Det viste meg at du ikke trenger å bruke så mye energi på å finne deg selv, for du finner deg selv etter hvert. Stol på og hvil i dine egne valg. Gjør det du har lyst til! Det hadde jeg trengt at noen sa til meg.



Selv om Lene Ask nå er en prisvinnende tegneserietegner, forfatter og illustratør, tok det henne lang tid å anerkjenne at det hun ville og hadde mest lyst til, var å tegne.


– Jeg sleit med å være fotograf. Jeg hadde et fotoprosjekt som gikk skikkelig dårlig, så jeg begynte å tegne en dagbok fordi jeg var så frustrert. Jeg viste kjæresten min dagboka og så sa han: Det er jo dette som er gøy! Går det an at jeg kan gi ut dette, tenkte jeg. Kan jeg jobbe med noe annet enn foto, som jeg hadde kjempet med i fem år? Det var en enormt befriende følelse, som å stikke hull på en ballong.

– Arbeidet mitt jobbet for meg og gav meg nye muligheter, jeg trengte ikke gjøre det selv, og jeg trengte ikke spisse albuer i det hele tatt, jeg var bare fokusert på det jeg gjorde. Du kommer langt med å være fokusert og iherdig.



I motsetning til Lene Ask, utdannet jeg meg til et yrke der det fantes jobber da jeg var ferdig. Problemet var bare at jeg ikke fikk noen jobb. Mens jeg studerte, hadde jeg hatt mange vikariater i NRK, og ofte hadde jeg vært mer på jobb enn jeg hadde vært på universitetet. I løpet av tiden min i NRK hadde jeg vært i seks ulike radioredaksjoner, jeg var vant til å hoppe inn der det var behov for meg og trivdes med det. Så sa det stopp. Plutselig sluttet de å ringe. Der stor jeg, en ferdigutdannet journalist uten jobb.

På dette tidspunktet var det nesten bare NRK som laget lydjournalistikk, så jeg så ikke mange alternative steder jeg ønsket å jobbe der jeg kunne bruke kompetansen min. Mens jeg jobbet i NRK, hadde jeg kjent på at det ikke var plass til å lage den journalistikken jeg var mest interessert i, så når jeg stod der uten jobb, tenkte jeg at jeg kunne starte noe for meg selv. Jeg kunne lage det jeg ikke fikk lagd da jeg jobbet i de ulike redaksjonene, jeg startet en podkast.

La oss stoppe opp et lite øyeblikk. Her er det to ting å bite seg merke i. For det første. Jeg startet ikke med noe jeg synes virket helt ok, jeg startet med noe jeg virkelig hadde lyst til. For meg ble podkasten ett av svarene på spørsmålet jeg stilte deg i sted: Hva liker du så godt å gjøre at du kan gjøre det uten å få betalt – og fortsatt være glad?

Å starte opp og drive podkasten gav meg erfaring jeg lærte mye av. Idéutvikling, dramaturgi, opptak, redigering, lydlegging, produsering, publisering, prosjektledelse, markedsføring, stemmetrening og kunnskap om hvordan bygge en nettside. Alt dette skulle vise seg å være verdifull erfaring senere. Og mens jeg lærte det, hadde jeg det gøy. Jeg var et sted i livet der jeg ikke var avhengig av en høy inntekt, og jeg kunne derfor teste og prøve meg fram i en periode.

For det andre startet jeg ikke podkasten alene. Jeg gjorde det med en person jeg liker å jobbe sammen med. Uansett hvordan det ville gå med podkasten, så føltes det verdt det fordi vi hadde det så hyggelig mens vi lagde den. Om du liker å jobbe sammen med andre, kan det være lurt å ta dette med i betraktning i frilansprosjektene dine. Kanskje kommer du ikke til å utføre jobben sammen med noen andre, men det kan være nyttig å finne ut hvordan du kan involvere andre i arbeidsprosessen din om du trives med selskap. Dette skal vi se nærmere på i kapittel 7.

Etter at vi hadde publisert fire episoder, ringte telefonen. Det var noen tidligere kolleger fra NRK som hadde hørt podkastepisodene og lurte på om jeg ikke kunne lage en radioserie for dem om cirka samme tematikk. Det kunne jeg jo. Sånn startet ballen å rulle. De tidligere kollegaene ville ha flere serier. Noen hørte seriene jeg lagde og spurte om jeg ikke kunne tenke meg å gjøre en liknende jobb for dem på en litteraturfestival. Det kunne jeg jo. Slik bygde jeg et nettverk, som vi skal se nærmere på i kapittel 6.

Jeg hadde fulgt hjertet og gjort det jeg synes var mest interessant. Jeg hadde det gøy og ble god på det jeg gjorde. Jo bedre jeg ble, jo flere jeg ble kjent med, desto flere frilansjobber kunne jeg selge inn eller bli spurt om å gjøre. Som Lene Ask hadde jeg begynt med noe for meg selv i et hjørne, og opplevde at arbeidene mine jobbet for meg. Jeg fikk stadig større plass, og kjente det begynte å lukte frilanskarriere. Jeg har samlet alle de beste tipsene fra min egen og andres karrierer mellom disse permene, slik at boka forhåpentligvis vil hjelpe deg på vei og gjøre frilanslivet ditt litt lettere.

